*Tämä artikkeli kertoo espanjalaisesta jalkapalloilijasta. Adrián González on myös meksikolainen baseballpelaaja.*

**Adrián González Morales** eli **Adrián** (s. 25. toukokuuta 1988 Madrid, Madridin alue, Espanja) on espanjalainen jalkapalloilija, pelipaikaltaan keskikenttäpelaaja. Hän edustaa Primera Divisiónin Rayo Vallecanoa.

Adrián on Real Madridin ja Espanjan maajoukkueen entisen pelaajan Míchelin poika.

Seurajoukkueura
---------------

Adrián liittyi Real Madridin junioreihin yhdeksänvuotiaana, ja käytyään läpi seuran kaikki juniorikategoriat hän nousi Segunda Divisiónissa pelanneeseen reservijoukkueeseen Castillaan vuonna 2006. Kauden 2006–2007 aikana hän pelasi joukkueessa yhteensä 38 ottelua ja teki viisi maalia. Edustusjoukkueen silloinen päävalmentaja Fabio Capello valitsi Adriánin kokoonpanoonsa kauden 2006–2007 Mestarien liigan lohkovaiheen viimeiseen otteluun Dynamo Kiovaa vastaan, mutta peliminuutteja hän ei saanut. Kesällä 2007 hän teki vuoteen 2011 ulottuneen jatkosopimuksen Real Madridin kanssa ja otti osaa edustusjoukkueen harjoituskaudelle.

Kaudeksi 2007–2008 Adrián lainattiin Segunda Divisiónissa pelanneeseen vigolaiseen Celtaan. Peliaikaa aluksi Hristo Stoitškovin ja myöhemmin Juan Ramón López Caron valmentamassa joukkueessa hän sai kuitenkin kauden ensimmäisellä puoliskolla vain kolmessa sarja- ja yhdessä cup-ottelussa. Niinpä tammikuussa 2008 hän siirtyi kauden loppuun kestäneellä lainasopimuksella samassa sarjassa pelanneeseen tarragonalaiseen Gimnàsticiin.

Kauden 2007–2008 päätyttyä Adrián siirtyi pääsarjaseura Getafeen, jonka kanssa hän teki neljävuotisen sopimuksen. Ensiesiintymisensä Espanjan pääsarjassa Primera Divisiónissa hän teki 5. lokakuuta 2008 kotiottelussa Almeríaa vastaan, mutta esiintymisiä sarjaotteluissa kertyi kauden aikana yhteensä vain viisi. Kauden lopulla joukkueen valmentajaksi tuli Adriánin isä Míchel, jonka alaisuudessa hän oli pelannut myös Castillassa. Kaudella 2009–2010 Adrián sai runsaasti peliaikaa isänsä valmentamassa joukkueessa, mikä yhdistettynä vaatimattomiin peliesityksiin johti nepotismisyytöksiin ja kotiyleisön voimakkaisiin mielenilmauksiin pelaajaa kohtaan. Vuoden 2010 alussa hän oli runsaan kuukauden sivussa loukkaantumisen vuoksi, mutta oli toivuttuaan avauskokoonpanossa kauden kymmenessä viimeisessä ottelussa, joiden aikana Getafe varmisti sarjan kuudennen sijan ja pääsyn seuraavan kauden Eurooppa-liigaan. Pääsarjauransa ensimmäisen maalin hän teki 4–3-voitossa Sevillaa vastaan 25. huhtikuuta 2010.

Getafe vapautti Adriánin sopimuksestaan kauden 2009–2010 päätyttyä. Elokuussa 2010 hän teki sopimuksen santanderilaisen Racingin kanssa.

Maajoukkueura
-------------

Adrián on pelannut useita otteluita Espanjan juniorimaajoukkueissa. Heinäkuussa 2007 hän kuului Espanjan joukkueeseen Kanadassa järjestetyissä alle 20-vuotiaiden maailmanmestaruuskilpailuissa.

Lähteet
-------

1. ↑  Gonzalez out to make his own name  26.6.2007. FIFA.  Arkistoitu 1.7.2007. Viitattu 9.8.2007. (englanniksi)
2. ↑  Estadisticas LFP. Viitattu 9.8.2007. (espanjaksi)
3. ↑  Inspired Ronaldo rescues Madrid  6.12.2006. UEFA. Viitattu 9.8.2007. (englanniksi)[vanhentunut linkki]
4. ↑  Adrián González, al primer equipo  20.7.2007. Real Madrid. Viitattu 9.8.2007. (espanjaksi)
5. ↑  Comunicado oficial  31.8.2007. Real Madrid. Viitattu 1.9.2007. (espanjaksi)
6. ↑  Llega Adrián González  30.1.2008. Gimnàstic de Tarragona. Viitattu 31.1.2008. (espanjaksi)
7. ↑  Adrián González presentado como nuevo jugador del Getafe  24.6.2008. Marca. Viitattu 25.6.2008. (espanjaksi)
8. ↑  Getafe – Almería, 1ª División  5.10.2008. Marca. Viitattu 6.10.2008. (espanjaksi)
9. ↑  Adrián: "Si logro convertir los pitos en aplausos, mejor"  9.11.2009. AS. Viitattu 19.8.2010. (espanjaksi)
10. ↑  Ángel Torres: "Vamos a ceder a Adrián"  16.12.2009. Marca. Viitattu 19.8.2010. (espanjaksi)
11. ↑  Adrián, un mes de baja en el Getafe  23.1.2010. UEFA. Viitattu 19.8.2010. (espanjaksi)[vanhentunut linkki]
12. ↑  Adrián González Football-Lineups.com. Viitattu 19.8.2010. (espanjaksi)
13. ↑  Adrián no seguirá en el Getafe  8.6.2010. Marca. Viitattu 12.6.2010. (espanjaksi)
14. ↑  El Racing ha fichado al futbolista Adrián González  20.8.2010. Real Racing Club. Viitattu 19.8.2010. (espanjaksi)
15. ↑  FIFA Player Statistics FIFA.  Arkistoitu 5.11.2012. Viitattu 19.8.2010. (englanniksi)

Aiheesta muualla
----------------

* Adriánin tilastot BDFutbol-sivustolla (englanniksi)

Rayo Vallecano – Primera División
1 Rubén |
2 Tito |
3 Casado |
4 Labaka |
5 Gálvez |
6 Rodri |
8 Adrián |
9 José Carlos |
10 Piti |
11 Domínguez |
13 Dani |
14 Nicki Bille |
16 Amat |
17 Trashorras |
18 J. Fuego |
19 Lass |
20 Vázquez |
21 Abu |
22 Sueliton |
23 Delibašić |
24 Arana |
25 Cobeño |
29 Léo Baptistão |
33 Perea |
Valmentaja Paco